# Pellot päästölähteistä hiilinieluiksi Maaseutuparlamentin Hiilestä kiinni -keskustelutilaisuus 29.9.2021 klo 13.00–13.45

## Yhteenveto

**Maaseutuparlamentissa pidettiin 29.9.2021 Hiilestä kiinni -tilaisuus, jossa esiteltiin peltojen käyttöä ja hoitoa koskevia alustavia toimenpide-ehdotuksia maankäyttösektorin ilmastosuunnitelmaa varten. Tilaisuuden tavoitteena oli saada palautetta toimenpiteistä sekä valmistautua lokakuussa pidettävään keskustelutilaisuuteen samasta teemasta. Tilaisuuteen osallistui 41 henkilöä valtion, maakunnan tai kunnan alueorganisaatioista, tutkimuslaitoksista, yliopistoista, neuvontajärjestöistä ja kylätoiminnasta sekä yksityishenkilöitä. Osallistujilta pyydettiin keskustelukenttään näkökulmia esitettyihin toimenpiteisiin sekä kysyttiin kohdennettuja kysymyksiä erityisesti metsäkadon ehkäisyyn, kosteikkoviljelyyn sekä hiiliviljelyyn.**

Osallistujat nostivat keskustelukentässä esille kannustimien merkityksen, ja niiden kehittämisen jatkossa vastaamaan paremmin ilmasto- ja ympäristönäkökulmia. Kannustimien lisäksi viljelijöitä tulisi saada mukaan ilmastotoimiin tiedon kautta sekä herättelemällä kiinnostusta. Muita esille nostettuja näkökohtia olivat muun muassa se, että uudet toimet tulisi saada ripeästi käyttöön, ja viljelijöitä motivoitua uusiin pellonkäyttömuotoihin. Lisäksi keinojen tulisi parantaa maatalous- ja metsäyrittäjien tuloja, ja toimenpiteet tulisi toteuttaa ilman, että ne lisäävät byrokratiaa.

Muita esille nostettuja ilmastokeinoja olivat muun muassa puukuitujen lisääminen peltoihin maanparannusaineeksi, puuhiilen käytön edistäminen sekä pajun kasvattaminen biohiileksi. Keskustelukentän viesteissä todettiin, että maanomistajat ovat ottaneet hyvin käyttöön joutoalueen metsitystuen. Keskusteluissa nostettiin esille myös kokemus siitä, että maa- ja metsätaloutta syyllistetään ilmasto-ongelmista.

Kysyttäessä kosteikkoviljelyn edistämisestä, osallistujat nostivat esille erityisesti markkinoiden luomisen kosteikkoviljelykasveille. Muina tärkeinä keinoina nähtiin tietopohjan vahvistaminen sekä kannustimien luominen. Keskustelukentässä mainittiin, että kosteikkoviljely olisi vettämistä parempi toimi huoltovarmuuden näkökulmasta sekä se, että mahdollinen vettämistuki voitaisiin soveltaa myös tuotannosta poistuville turvetuotantoalueille.

Metsäkadon ehkäisyn keinoista koettiin hyödyllisimpinä lannan prosessoinnin ja tilusjärjestelyjen edistäminen verrattuna maankäytön muutosta koskevaan lupaan tai maksuun. Esille nousi kysymykset pellonraivauksen perimmäisistä syistä ja mahdolliset alueelliset erot pellonraivauksen tarpeessa.

Keskustelukenttään kirjattiin myös, että tilusjärjestelyillä voitaisiin vähentää peltolohkojen hajanaisuutta ja edistää useita erilaisia toimintatapoja maatalouden kasvihuonekaasupäästöjen pienentämiseksi ja samalla parantaa viljelijöiden tilannetta. Esille nousi esimerkiksi kaukana talouskeskuksesta olevien turvepeltosirppujen metsittäminen ja isojen hyvien lohkojen muodostaminen talouskeskuksen viereen.

Hiiliviljelyssä toimia tarvitaan osallistujien näkemyksen mukaan niin yksityisen sektorin toimesta kuin julkisella sektorillakin.